REVISIONSBERETNING

Til ledelsen af

Den Europæiske Revisionsret

Vores erklæring

Det er vores opfattelse, at det vedlagte årsregnskab giver et retvisende billede af Den Europæiske Revisionsrets (»virksomhedens«) finansielle stilling pr. 31. december 2017 samt af resultaterne af dens transaktioner, pengestrømme og ændringer i nettoaktiver i det regnskabsår, der afsluttedes pr. denne dato, i overensstemmelse med Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (1) og senere ændringer, herefter finansforordningen, og Kommissionens delegerede forordning (EU) nr. 1268/2012 (2) om gennemførelsesbestemmelser til finansforordningen og senere ændringer.

Vi har revideret:

Virksomhedens årsregnskab, der omfatter:

— balancen pr. 31. december 2017

— resultatopgørelsen for det regnskabsår, der afsluttedes pr. denne dato

— pengestrømsopgørelsen for det regnskabsår, der afsluttedes pr. denne dato

— opgørelsen over bevægelser i nettoaktiver for det regnskabsår, der afsluttedes pr. denne dato

— noter til årsregnskabet, der indeholder en oversigt over væsentlige regnskabspraksis.

Grundlag for erklæringen

Vi har udført revisionen i overensstemmelse med loven af 23. juli 2016 om revisorfaget (lov af 23. juli 2016) og de internationale revisionsstandarder (ISA), som »Commission de Surveillance du Secteur Financier« (CSSF) har vedtaget for Luxembourg. Vores ansvar i henhold til denne lov og disse standarder er beskrevet nærmere i denne beretnings afsnit om »Det ansvar, der påhviler en virksomhedsrevisor (»Réviseur d'entreprises agréé«)«.

Vi mener, at det tilvejebragte revisionsbevis er tilstrækkeligt og egnet som grundlag for vores revisionserklæring.

Vi er uafhængige af virksomheden i overensstemmelse med International Ethics Standards Board for Accountants' (IESBA's) etiske regler for revisorer, som CSSF har vedtaget for Luxembourg, og de etiske krav, der er relevante for vores revision af årsregnskabet Vi har opfyldt vores øvrige etiske ansvar i overensstemmelse med disse etiske krav.

Øvrige oplysninger

Ledelsen har ansvaret for de øvrige oplysninger. De øvrige oplysninger omfatter de oplysninger, der er anført i »Budgetoplysninger — regnskabsåret 2017« på side 18, men ikke årsregnskabet og vores revisionsberetning derom.

Vores erklæring om årsregnskabet omfatter ikke de øvrige oplysninger, og vi afgiver ikke nogen form for konklusion med sikkerhed derom.

I forbindelse med vores revision af årsregnskabet er det vores ansvar at læse de øvrige oplysninger, der er identificeret ovenfor, og i den forbindelse vurdere, om der er væsentlig uoverensstemmelse mellem de øvrige oplysninger og årsregnskabet eller den viden, vi har opnået under revisionen, eller om de på anden vis lader til at indeholde væsentlig fejlinformation. Hvis vi på grundlag af det udførte arbejde konkluderer, at disse øvrige oplysninger indeholder væsentlig fejlinformation, skal vi rapportere dette. Vi har intet at rapportere i denne henseende.

Den øverste og den daglige ledelses ansvar for årsregnskabet

Ledelsen er ansvarlig for at opstille et årsregnskab, der er retvisende, i overensstemmelse med Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3) og senere ændringer, herefter finansforordningen, og Kommissionens delegerede forordning (EU) nr. 1268/2012 (4) om gennemførelsesbestemmelser til denne finansforordning og senere ændringer, samt for enhver intern kontrol, som ledelsen beslutter er nødvendig for, at der kan opstilles et retvisende årsregnskab uden væsentlig fejlinformation, uanset om denne skyldes besvigelser eller fejl.

Ved udarbejdelsen af årsregnskabet er ledelsen ansvarlig for at vurdere virksomhedens evne til at fortsætte som going concern, samt, hvis det er relevant, oplyse om forhold, der vedrører going concern, og anvende going concern-princippet, medmindre den har til hensigt enten at lade virksomheden træde i likvidation eller bringe dens aktiviteter til ophør, eller ikke har noget andet realistisk alternativ hertil.

Den øverste ledelse er ansvarlig for at overvåge virksomhedens regnskabsaflæggelse.

Det ansvar, der påhviler en virksomhedsrevisor (»Réviseur d'entreprises agréé«), for revisionen af årsregnskabet

Formålet med vores revision er at opnå høj grad af sikkerhed for, om årsregnskabet som helhed er uden væsentlig fejlinformation, uanset om denne skyldes besvigelser eller fejl, og at udsende en revisionsberetning med vores erklæring. Høj grad af sikkerhed er imidlertid ikke en garanti for, at en revision, der er foretaget i overensstemmelse med loven af 23. juli 2016 og de internationale revisionsstandarder, som CSSF har vedtaget for Luxembourg, altid vil føre til opdagelse af tilfælde af væsentlige fejlinformationer. Fejlinformationer kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af årsregnskabet.

Som led i en revision, der udføres i overensstemmelse med loven af 23. juli 2016 og de internationale revisionsstandarder, som CSSF har vedtaget for Luxembourg, udviser vi professionel dømmekraft og professionel skepsis under hele revisionen. Vi gør endvidere følgende:

— Vi identificerer og vurderer risiciene for væsentlig fejlinformation i årsregnskabet, uanset om dette skyldes besvigelser eller fejl, vi udformer og udfører revisionshandlinger, som tager højde for disse risici, og vi indhenter revisionsbevis, der er tilstrækkeligt og egnet som grundlag for vores erklæring. Risikoen for, at væsentlige fejlinformationer ikke opdages, er større, hvis de skyldes besvigelser, end hvis de skyldes fejl, da besvigelser kan involvere hemmelige aftaler, forfalskede dokumenter, forsætlige udeladelser, vildledende oplysninger eller tilsidesættelse af intern kontrol.

— Vi opnår en forståelse af den interne kontrol, der er relevant for revisionen, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af virksomhedens interne kontrol.

— Vi vurderer, om de anvendte regnskabspraksis er passende, og om de regnskabsmæssige skøn, ledelsen har foretaget, samt de tilknyttede oplysninger, er rimelige.

— Vi konkluderer, om ledelsens anvendelse af going concern-princippet er passende, og konkluderer på grundlag af det indhentede revisionsbevis, om der er væsentlig usikkerhed med hensyn til begivenheder eller forhold, der kan så væsentlig tvivl om virksomhedens evne til at fortsætte som going concern. Hvis vi konkluderer, at der eksisterer en væsentlig usikkerhed, skal vi i vores revisionsberetning gøre opmærksom på de tilknyttede oplysninger i årsregnskabet eller, hvis disse oplysninger er utilstrækkelige, afgive en erklæring med forbehold. Vores konklusioner er baseret på det revisionsbevis, vi havde indhentet frem til datoen for vores revisionsberetning. Fremtidige begivenheder eller forhold kan imidlertid bevirke, at virksomheden må ophøre med at fortsætte som going concern.

— Vi vurderer årsregnskabets samlede præsentation, struktur og indhold, herunder oplysningerne, og vurderer, om årsregnskabet gengiver de underliggende transaktioner og begivenheder på en sådan måde, at der gives et retvisende billede heraf.

Vi kommunikerer med den øverste ledelse, bl.a. om revisionens planlagte omfang og tidsmæssige placering og om væsentlige revisionsresultater, herunder om betydelige mangler i intern kontrol, som vi identificerer under revisionen.

Luxembourg, den 17. maj 2018. PricewaterhouseCoopers, Société coopérative Repræsenteret af Rima ADAS

(1) EUT L 298 af 26.10.2012, s. 1.

(2) EUT L 362 af 31.12.2012, s. 1.

(3) EUT L 298 af 26.10.2012, s. 1.

(4) EUT L 362 af 31.12.2012, s. 1.